
Perdelo TODO por ter de todo

1. VER: Querelo todo
- Cando somos pequenos non paramos de gritar “meu, meu”, queremos apropiarnos de todo o que imos descubrindo ao noso redor. Pero aos poucos no cole e na catequese imos aprendendo a prestar as nosas cousas, a participar xuntos nos xogos. Porque hai pequenas renuncias que nos fan felices ao compartir o noso coa familia ou os amigos.

Queres telo todo? 
Cando estás máis contento? 

2. XULGAR: Perdelo todo por ter de todo
- No evanxeo de hoxe, un mozo bo achégase a Xesús e pregúntalle: “que farei para herdar a vida eterna e ser feliz?”. Xesús, véndoo tan apegado ao diñeiro, ás riquezas, dille: “Unha cousa che falta: vende o que tes, dá o diñeiro aos pobres e logo sígueme”. E o autor do Libro da Sabedoría fálanos de que pediu a sabedoría: “preferina a cetros e tronos e ao seu lado en nada tiven a riqueza… Con ela viñéronme todos os bens xuntos”.

 QUE NOS QUERE DICIR? 
- O mozo rico pasou os últimos anos traballando por conseguir o soño da súa vida: ter moito diñeiro para vivir con todos os caprichos, sen privacións e así ser feliz… Sabe que “poderoso cabaleiro é don diñeiro”, dise: “es pobre e es rico, que máis queres Federico”. Pero, con toda a súa riqueza, téndoo todo, non é feliz. 
- Xesús faille unha proposta sabia: para ser feliz fáltache compartir a túa riqueza cos pobres, así terás un tesouro no ceo, logo sígueme. Xesús ensínalle a verdadeira sabedoría: as cousas non dan a felicidade, poden axudar; a felicidade non está en ter de todo senón ter no corazón ao que é o Todo, o que enche a túa vida, o que relativiza todo o demais. 

Que experiencias de compartir tes? 
Que che ensina Xesús? 

3. ACTUAR: O que ten a Xesús o ten todo.
- Dialogamos: por que se marcharía o mozo e por que se foi triste. 
- Vemos que cousas nos escravizan, átannos, non nos deixan ser máis felices. 
- Dicímoslle a Xesús: Xesús, quero seguirte; ir deixando cousas, amar máis, terte a ti. Ti, Xesús, es o meu tesouro valioso. Téndote a ti, téñoo todo: serei feliz e terei un tesouro no ceo.
Que vou facer?
 E no grupo?

			LECTURAS

SABEDORÍA 7,7-11: Ao lado da sabedoría en nada tiven a riqueza.

Supliquei e foime dada a prudencia, invoquei e veu a min o espírito de sabedoría. Preferina a cetros e tronos e ao seu lado en nada tiven a riqueza. 

Non a equiparei á pedra máis preciosa, porque todo o ouro ante ela é un pouco de area e xunto a ela a prata é como o barro. 

Quíxena máis que á saúde e á beleza e preferina á mesma luz, porque o seu resplandor non ten ocaso. 

Con ela viñéronme todos os bens xuntos, ten nas súas mans riquezas incontables. 

Palabra do Señor.

SALMO 89 R/. Sácianos da túa misericordia, Señor, e estaremos alegres.

HEBREOS 4,12-13: A palabra de Deus xulga os desexos e intencións do corazón.

MARCOS 10, 17-27 (forma breve): Vende o que tes e sígueme.


	Narrador: Naquel tempo, cando saía Xesús ao camiño, achegóuselle un correndo, axeonllouse diante del e preguntoulle: 
Mozo rico: -«Mestre bo, que farei para herdar a vida eterna?». 
Narrador: Xesús contestoulle: 
Xesús: -«Por que me chamas bo? Non hai ninguén bo máis que Deus. Xa sabes os mandamentos: non matarás, non cometerás adulterio, non roubarás, non darás falso testemuño, non estafarás, honra a teu pai e a túa nai». 
Narrador: El replicoulle: 
Mozo rico: -«Mestre, todo iso cumprino desde a miña mocidade». 
Narrador: Xesús quedou mirándoo con agarimo e díxolle:  
Xesús: -«Unha cousa che falta: anda, vende o que tes, dállo aos pobres, así terás un tesouro no ceo, e logo ven e sígueme». 
Narrador: A estas palabras, el engurrou o cello e marchouse triste porque era moi rico. Xesús, mirando ao redor, díxolles aos seus discípulos: 
Xesús: -«Que difícil lles será entrar no reino de Dios aos que teñen riquezas!». 
Narrador: Os discípulos quedaron sorprendidos destas palabras. Pero Xesús engadiu: 
Xesús: - «Fillos, que difícil é entrar no reino de Deus! Máis fácil lle é  a un camelo pasar polo ollo dunha agulla, que a un rico entrar no reino de Deus». 
Narrador: Eles espantáronse e comentaban: 
Apóstolos: -«Entón, quen pode salvarse?». 
Narrador: Xesús quedou mirándoos e díxolles: 
Xesús: -«É imposible para os homes, non para Deus. Deus pódeo todo». 
            Palabra do Señor.     

(Narrador- Mozo rico – Xesús -Apóstolos)






